Juhász Ferenc

*Költő a Holdon*

*Kenyeres Zoltánnak, az értőnek és megértőnek*

Rádőlök a Holdra,

mintha kazal volna:

szalmakazal-jéghegy,

vak sárga madárbegy

fekete madáron,

űr-fagy éjszakámon,

az éj-madár torkán

aranylemez vulkán.

És szívemig érnek

a vad derengések,

isznak a tér-gondok:

légy szívókorongok,

fekete pázsit-zsák

szívóajak-pumpák.

S mint a véres kések:

éles merengések.

S az éj ragály-öble,

mint a Sátán ökle,

mint a bánat könnye:

légylábakká köpve.

Tízmilliárd légyláb

kapar, mar mezítláb,

karomszőnyeg csokrok,

ködpárna-harangok.

Rámtapaszt a fagy-csönd

megfeszítés-börtönt,

mintha kereszt volna

a kő-lomb fénygondja.

Nem jajgatok, sírok!

Bolygóval bolyongok.

Ó, mit is tehettem

Holdra-szögezetten.

Büntetés ez, vagy más

Hold-bánat megoldás,

sárgaláz-kifosztás?

Szorzás után osztás.

Mit is kell megbánnom?

Bocsánattá szánnom?

Éltem, hogy ne haljak,

angyalon vágtassak.

Angyalháton ülve,

szárnyak közt merülve:

angyal-nyak szűz kertem,

angyal-toll a nyergem.

A gyémánt-fej alatt

kék göndör-láng hajat

borzoltam fényrúdon,

mint bűnt a fájdalom,

s fodros tűzözönként

ittam bodor haj-fényt.

S Istent láttak a tág

túlvilág-pupillák.

Rádőlök a Holdra,

mintha kőszív volna,

s nincsen lüktetése,

szívbőr-remegése.

Mint egy kinyílt ernyő,

sárga papírfelhő

az űrben keringő

szilánk-gömb kő-erdő.

Fekszem a Hold-tájon,

mint denevér-szárnyon,

patkós vigyorgáson:

babér-bajszú szájon.

Denevér-orr tálon,

sivatag magányon,

pénz halott szakállán:

fillér szőr-irgalmán.

Mint holt madárcsőrön,

szem alatti tőrön,

orrlik szaru-öble

szempillával födve,

szaru-aranykelyhe

szempillámmal telve,

s mozog a szőr-paplan:

hófüggöny huzatban.

S a csőr-tő gyász-ostyák

jéghegy-csönd pupillák

a jégszilánk puszták

torlasza magasság.

Élem a fény-kölcsönt,

a hold-kereszt börtönt.

Pedig odabent csönd,

pedig idekint csönd.

Kint por, kő-ér, szikla:

legyező-hasítva,

roppant kúpok, völgyek

gömbkérge kő-szőnyeg.

Mint ásító szörnyek,

márvánnyá ért könnyek,

kő-örvény és kő-tál

ez a márvány-könyvtár.

S bent tán a Pokol forr,

bugyborog és horkol.

Kint halottnak látszik

bent mi vért virágzik.

A tűz-iszap horkan,

Önmagává torpan:

a robbanás könnye

lánggá gyömöszölve.

Bent vér-tűz és kő-csont,

magányán nincs hús-gond.

Forró kripta-szekrény

az űr köpte vak fény.

Benne a halott forr,

mustból erjedő bor,

mint hörgő, füstölgő

vízbe dobott lúgkő.

S lángol buborékzik,

szitásan lélegzik,

a vízben a kristály.

Anyám, mikor mostál!

Az elmúlás robban,

s pezseg a halottban,

mint a szódavízben

a szénsav-pont szellem.

S most mint öreg szolga

Sörényes lónyakra

rádőlök a Holdra,

a sárga halottra.

Eres hegedűre,

ködszemű lófejre,

szőr-sírkő lóarcra,

ajak-habszivacsra,

lószem-óriásra,

orrlik-tágulásra,

csókolva lét-gyászom:

gyönyöröm és átkom.